Dôvodová správa

Všeobecná časť 

	Návrh Nariadenia vlády Slovenskej republiky, ktorým sa ustanovuje výška minimálnej mzdy (ďalej len „návrh nariadenia vlády“) sa predkladá na rokovanie vlády Slovenskej republiky na základe Plánu legislatívnych úloh vlády Slovenskej republiky na rok 2005.

	V zmysle § 6a zákona Národnej rady Slovenskej republiky č. 90/1996 Z. z. o minimálnej mzde v znení zákona č. 346/1999 Z. z. ustanovuje vláda Slovenskej republiky výšku minimálnej mzdy svojim nariadením vždy k 1. októbru kalendárneho roka. Výška minimálnej mzdy za mesiac sa upraví tak, aby sa rovnala súčinu priemernej mesačnej nominálnej mzdy zamestnanca v hospodárstve SR zistenej Štatistickým úradom Slovenskej republiky za predchádzajúci kalendárny rok a koeficientu. Koeficient má byť taký, aby výška minimálnej mzdy za mesiac prevýšila sumu životného minima pre plnoletú fyzickú osobu zvýšeného o príslušné sumy dane z príjmu fyzických osôb, preddavku na poistné na zdravotné poistenie, poistného na nemocenské poistenie, poistného na starobné poistenie, poistného na invalidné poistenie a poistného na poistenie v nezamestnanosti (ďalej len „upravené životné minimum“).

	Predložený návrh výšky hrubej mesačnej minimálnej mzdy zamestnanca vychádza z nasledovných makroekonomických východísk pre rok 2005: index rastu životného minima pre plnoletú fyzickú osobu 103,3 %, index rastu priemernej mesačnej nominálnej mzdy zamestnanca v hospodárstve SR 107,5 %, index vývoja priemernej mesačnej reálnej mzdy  v hospodárstve SR 104,1 %, tempo rastu HDP v s. c. 104,9 %, index rastu produktivity práce vypočítanej z HDP v  s. c. na 1 pracovníka 104,2 % a  v  b. c. 107,1 %, index rastu priemerného  počtu zamestnancov v národnom hospodárstve SR 100,7 %, z odhadovanej priemernej  miery nezamestnanosti z VZPS 17,6 % a z očakávanej úrovne priemernej miery evidovanej nezamestnanosti  13,1 %.

	Navrhnutá výška hrubej mesačnej minimálnej mzdy
-	je vyššia ako upravené životné minimum platné od 1. 7. 2005 o 1 438 Sk,
-	zabezpečí jej nárast v porovnaní s rokom 2004 o 6,2  %,
-	zabezpečí nárast čistej mesačnej minimálnej mzdy vypočítanej z navrhnutej hrubej mesačnej minimálnej mzdy o 6,1  %.   

Ministerstvo práce, sociálnych vecí a rodiny Slovenskej republiky predložilo návrh koeficientu na úpravu výšky hrubej mesačnej minimálnej mzdy zamestnanca na rokovanie zástupcov štátu, zástupcov zamestnávateľov a zástupcov zamestnancov v termíne ustanovenom v § 6a odsek 3 zákona Národnej rady Slovenskej republiky č. 90/1996 Z. z. o minimálnej mzde v znení zákona č. 346/1999 Z. z. Na pôde Rady hospodárskeho a sociálneho partnerstva SR dňa 24. júna 2005  sa nedosiahla dohoda o výške koeficientu na určenie výšky hrubej mesačnej minimálnej mzdy zamestnanca a dňa 15. augusta 2005 ani dohoda o výške minimálnej mzdy zamestnanca navrhnutej v návrhu nariadenia vlády Slovenskej republiky, ktorým sa ustanovuje výška minimálnej mzdy.  Dňa 19. augusta 2005, t. j v termíne, ktorý určila Rada hospodárskeho a sociálneho partnerstva SR na svojom rokovaní dňa 15. augusta 2005  zástupcom zamestnancov a zástupcom zamestnávateľov ešte na rokovanie o výške minimálnej mzdy, došlo k dohode  zástupcov Konfederácie odborových zväzov SR a zástupcov Asociácie zamestnávateľských zväzov a združení SR o výške hrubej mesačnej minimálnej mzdy  6 900 Sk.

Vzhľadom na to, že zástupcovia štátu, zástupcovia zamestnávateľov a zástupcovia zamestnancov  sa na koeficiente na úpravu výšky minimálnej mzdy nedohodli v termíne ustanovenom v § 6a odsek 3 zákona Národnej rady Slovenskej republiky č. 90/1996 Z. z. o minimálnej mzde v znení zákona č. 346/1999 Z. z., t. j. do 31. júla 2005 a z dôvodu, že dňa 19. augusta 2005 došlo k dohode zástupcov Konfederácie odborových zväzov SR a zástupcov Asociácie zamestnávateľských zväzov a združení SR o výške hrubej mesačnej minimálnej mzdy platnej od 1. októbra 2005 6 900 Sk, v súlade s ustanovením § 6a odsek 5 zákona Národnej rady Slovenskej republiky č. 90/1996 Z. z. o minimálnej mzde v znení zákona č. 346/1999 Z. z. sa navrhuje vláde Slovenskej republiky rozhodnúť o výške hrubej mesačnej minimálnej mzdy zamestnanca v sume 6 900 Sk a o výške hrubej minimálnej mzdy za každú odpracovanú hodinu zamestnancom 39,70 Sk.

Návrh nariadenia vlády je v súlade s Ústavou Slovenskej republiky a zákonom Národnej rady Slovenskej republiky č. 90/1996 Z. z. o minimálnej mzde v znení neskorších predpisov.

Dopady realizácie navrhovanej právnej úpravy sú uvedené v Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.

O stanovisko k rozpočtovým dôsledkom návrhu nariadenia vlády Slovenskej republiky, ktorým sa ustanovuje výška minimálnej mzdy požiadala sekciu rozpočtovej politiky  Ministerstva financií Slovenskej republiky generálna riaditeľka sekcie zamestnanosti a pracovnoprávnych vzťahov Ministerstva práce, sociálnych vecí a rodiny Slovenskej republiky svojim listom č. 547/05-I/10 zo dňa 24. augusta 2005.

      Osobitná časť

K § 1

	Navrhnutá výška hrubej mesačnej minimálnej mzdy zamestnanca 6 900 Sk predstavuje nárast hrubej mesačnej minimálnej mzdy zamestnanca o 6,2 %, pri prevýšení upraveného životného minima minimálnou mzdou o 1 438 Sk a pri súčasnom zväčšení rozdielu medzi upraveným životným minimom 5 290 Sk platným do 30. 6. 2005 a upraveným životným minimom 5 462 Sk platným  od 1. 7. 2005 o 172 Sk. Pri odvodovom a daňovom zaťažení platnom v roku 2005 čistá mesačná minimálna mzda zamestnanca vzrastie na úroveň 5 975 Sk, t.j. o 6,1 %, pri miernom poklese podielu hrubej mesačnej minimálnej mzdy zamestnanca na priemernej nominálnej mesačnej mzde zamestnanca v hospodárstve SR odhadovanej v roku 2005 v porovnaní s rokom 2004, z 41,07 % na 40,56 %.

K § 2

	Vzhľadom na navrhovanú zmenu výšky minimálnej mzdy zamestnanca sa navrhuje zrušiť doteraz platné nariadenie vlády Slovenskej republiky, ktoré upravuje doterajšiu výšku minimálnej mzdy.

K § 3

	V súlade s § 6a ods. 1 zákona Národnej rady Slovenskej republiky  č. 90/1996 Z. z. o minimálnej mzde v znení zákona č. 346/1999 Z. z. sa navrhuje účinnosť tohto nariadenia vlády Slovenskej republiky  od 1. októbra 2005.